text: Skubbede stjålet bil i Vejle Havn
  07 december 2012 kl. 09.54
  To personer skubbede natten til fredag en bil i havnen i Vejle. Politiet frygtede, at der var tale om en drukneulykke. Det skriver netavisen dagens.dk.
  Vejle Brandvæsen fik melding om en drukneulykke klokken 8.15 og så rykkede både brandvæsnet og politiet ud til havnen.
  - Vi kunne se en bil i vandet, men vidste ikke om der var mennesker i bilen, fortæller indsatsleder hos Vejle Brandvæsen, Jan Lehmann til dagens.dk.
  Dykkere blev sendt i vandet for at undersøge bilen og det viste sig heldigvis, at der ikke var nogen i køretøjet.
  Politiet gennemgik overvågningsbilleder fra stedet og det viste sig, at to personer ved 4.40-tiden i nat skubbede bilen i havnen. Samtidig kunne politiet konstatere, at bilen var stjålet og efterlyst.
  Vejle Brandvæsen har bjærget bilen for at undgå forurening af havnen.
  